黄葵
作者：梁棟
朝代：宋

paragraphs: 乾坤有正氣，間色皆爲臣。
名葩據中央，紅紫誰敢鄰。
傾日不忘君，衛足恐傷身。
冥然無知識，忠孝出本真。
林林天地間，戴履而爲人。
明靈秀萬物，孰不尊君親。
嗟嗟叔季後，利欲泯天倫。
邈哉望帝國，産此瑞世珍。
九夏不趨炎，三月不爭春。
高秋風露冷，孤標出清塵。
背時還獨立，攬芳淚沾巾。